מספר פנימי: 2015853

הכנסת העשרים

**יוזם:**  **חבר הכנסת** **נחמן שי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4193/20

הצעת חוק עובדים זרים (תיקון – היתר להעסקת עובד זר בתחום הסיעוד המוסדי), התשע"ז–2017

|  |  |  |  |  |
| --- | --- | --- | --- | --- |
| הוספת סעיף 1יג1 | 1. | בחוק עובדים זרים, התשנ"א–1991[[1]](#footnote-2), אחרי סעיף 1יג יבוא: | | |
|  |  | "היתר להעסקת עובד זר בתחום הסיעוד המוסדי | 1יג1. | על אף הוראות לפי סעיף 1יג, השר רשאי להתיר העסקת עובד זר בסיעוד אצל מעסיק, למטרת עסק או משלח יד של טיפול במטופל סיעודי, לרבות טיפול כאמור הניתן במוסד סיעודי." |

דברי הסבר

בשנים האחרונות חלה עלייה בתוחלת החיים ובאיכות החיים בכל העולם המערבי, שמובילה לגידול בשיעור היחסי של האזרחים הוותיקים מכלל האוכלוסייה. עם העלייה בתוחלת החיים גדל גם מספר הקשישים הזקוקים לטיפול במוסד סיעודי. מזה שנים קיים בישראל מחסור חמור במטפלים סיעודיים בבתי אבות ובדיור המוגן, במיוחד בתחום הגריאטרי, מחסור שרק צפוי להחריף עם השנים. מאחר ויש קושי באיתור עובדים ישראלים, שלרוב אינם מעוניינים לעסוק בתחום הסיעוד המוסדי, שנועד לתת מענה לצרכים הכי רגישים שלהם נזקקים הקשישים הסיעודיים ושאותם אינם מסוגלים לבצע בכוחות עצמם, על המדינה לספק פתרונות מידיים להתמודדות עם המצוקה ולאפשר לשר הפנים לתת היתרים להעסקת עובדים זרים בתחום הסיעוד המוסדי.

כיום הנהלים לעניין מתן היתר להעסקת עובד בענף הסיעוד אינם מאפשרים מתן היתר להעסקת עובד זר לגבי מטופל הנמצא במוסד שבו ניתנים שירותי סיעוד. מוצע לאפשר להעניק היתר להעסקת עובד זר בענף הסיעוד גם למי שמעסיק את העובד למטרת עסקו או משלח ידו למתן טיפול סיעודי במסגרת מוסד סיעודי. הדבר נדרש כחלק מהחובה החלה עלינו להבטיח שכל אזרח הזקוק למוסד סיעודי יזכה לקבל טיפול סיעודי ראוי שיאפשר לו לחיות בכבוד לעת זקנתו.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ב באייר התשע"ז - 8.5.17

1. ס"ח התשנ"א, עמ' 112. [↑](#footnote-ref-2)